Názor popradskej strany tlmočí asistent trénera Tibor Turan: "Prekvapuje ma, že tréner Július Šupler má výhrady na adresu rozhodcu. Ak robil chyby, tak na oboch stranách. Podľa našej pokojnej analýzy vidoezáznamu mohli jeho hráči obísť oveľa horšie. Napríklad Bombic dostal za bitku bez rukavíc iba dve minúty. Jabrocký evidentne zložil Hanzala, nechápem, prečo ho rozhodcovia nechávali pokračovať v zákernom výpade zozadu, pri ktorom nášmu chrbtom otočenému hráčovi roztrhol obočie. Súhlasím tiež s tým, že Šimonovič nemusel vyhodiť Hanzalov dres do hľadiska, nebola to jeho záležitosť. Podstatné však je, že neférové zákroky neprichádzali z našej strany. Reagovali sme tvrdo, ale v rámci pravidiel. Nenecháme si predsa len tak brnkať po nose. Je už v Extralige všeobecne známe, že trenčianske provokácie pochádzajú od kvarteta hráčov Hanzal, Kobezda, Bombic, Hlavačka, ktorý sa navyše verejne netají nenávisťou k nášmu klubu.
Škoda tých rušivých momentov, lebo to bol doteraz jednoznačne najkvalitnejší i najtvrdší zápas s Duklou. Mrzí nás to tým viac, že s trenčianskymi funkcionármi Ivanom Piovarčim a Mariánom Mjartanom máme veľmi korektné vzťahy. Trénerovi J. Šuplerovi sme vyšli v ústrety pri požiadavke, aby sme hosťom poskytli kabínu na opačnej strane, ako je umiestnená domáca a kde to neprekáža ostatným mužstvám. Dočkali sme sa za to rozkopaných dverí a porozbíjaných sklených fliaš od minerálok. Fotografiu s faktúrou za zničené dvere posielame do Trenčína."
NAJBLIŽŠÍ PROGRAM
Dnes, predohrávka 46. kola, 17.00 h: Trenčín – Košice (STV 2). Zajtra, 46. kolo 17.00 h: Zvolen – Skalica, Martin – Liptovský Mikuláš, 18.00 h: Slovan – Poprad. Nedeľa 4. februára, dohrávka 36. kola, 17.00 h: Zvolen – Slovan.
Pripravili: ONDREJ GAJDOŠ, VOJTECH JURKOVIČ